የአፋር ክልል የተለያዩ ዞኖችና ከተሞች ለሃገር መከላከያ ሰራዊት፣ለአማራ ልዩ ኃይልና ለሚሊሻ አባላት የገንዘብና የቁሳቁስ ድጋፍ አደረጉ።
የአፋር ክልል የተለያዩ ዞኖችና ከተሞች ለሃገር መከላከያ ሰራዊት፣ለአማራ ልዩ ኃይልና ለሚሊሻ አባላት የገንዘብና የቁሳቁስ ድጋፍ አደረጉ።ባሕር ዳር፡ ኅዳር 15/2013 ዓ.ም (አብመድ) በአፋር ክልል ዞን ሶስትና አራት እንዲሁም የሰመራ ዙሪያ ከተሞች ከ5 ነጥብ 6 ሚሊዮን ብር በላይ በአይነትና በገንዘብ በራያ ግንባር ለተሰለፉት የሃገር መከላከያ ሰራዊት፣ የአማራ ልዩ ኃይልና የሚሊሻ አባላት ድጋፍ አድርገዋል። ከ650 በላይ ፍየልና በግን ጨምሮ የበሬ ሰንጋዎች፣ ስኳር፣መኮሮኒና የፊኖ ዱቄት ይዘው ቆቦ ከተማ ለሚገኘው ሃብት አሰባሳቢ ኮሚቴ አስረክበዋል።የአፋር ክልል ሚሊሻ ጽሕፈት ቤት ኃላፊና የድጋፍ አሰባሳቢው ኮሚቴ ተወካይ አቶ አይድህስ አፋኪኤ እንዳሉት የትህነግ ዘራፊ ቡድን በመከላከያ ሰራዊቱና በሃገር ሉዓላዊነት ላይ ጥቃት መሰንዘሩ ከታወቀበት ዕለት ጀምሮ የአፋር ህዝብ ድርጊቱን በማውገዝ ህግና ስርዓት እያስከበሩ ካሉት ሰራዊት ጎን ተሰልፎ ድጋፍ እያደረገ ነው።የትህነግ ስግብግብ ጁንታ የአፋር ህዝብ ያለውን ሰፊ ተፈጥሯዊና ሰው ሰራሽ ሃብት እንዳይጠቀም ዘርፈ ብዙ ተጽዕኖና ጭቆና ማድረሱን የተናገሩት አቶ አይድህስ መንግስት በዘራፊው ቡድን ላይ እየተገበረ ያለውን ህግ የማስከበር እርምጃ እንደግፈዋለን ብለዋል።የአማራ ህዝብ በችግራችን ጊዜ በፍጥነት የሚደርስልን ወንድማችን ነው ያሉት የአፋር ክልል የህዝብ ተወካዮች ከመከላከያ ሰራዊቱ ጎን ለተሰለፈው የአማራ ልዩ ኃይልና የሚሊሻ አባላት ክብር አለን፤እስከ ትግሉ ፍጻሜም በአጋርነት እንደሚሰለፉ ተናግረዋል፡፡